钦定古今图书集成/明伦汇编/官常典/第676卷 > 顾谭
## 钦定古今图书集成/明伦汇编/官常典/第676卷 > 顾谭

按《吴志顾雍传》：“雍之孙谭，字子默，弱冠与诸葛恪等
为太子四友，从中庶子转辅正都尉。赤乌中，代恪为
左节度，每省簿书，未尝下筹，徒屈指心计，尽发疑谬，
下吏以此服之。加奉车都尉。薛综为选曹尚书，固让
谭曰：‘谭心精体密，贯道达微，才照人物，德允众望，诚
非愚臣所可越先后’。”遂代综祖父。雍卒数月，拜太常，
代雍平尚书事。是时，鲁王霸有盛宠，与太子和、齐衡。
谭上疏曰：“‘臣闻有国有家者，必明嫡庶之端，异尊卑
之礼，使高下有差，阶级逾邈。如此则骨肉之恩生，觊
觎之望绝。昔贾谊陈治安之计，论诸侯之势，以为势
重，虽亲必有逆节之累；势轻，虽疏必有保全之祚。故
淮南亲弟不终飨国，失之于势重也’。吴芮疏臣，传祚
长沙，得之于势轻也。昔汉文帝使慎夫人与皇后同
席，袁盎退夫人之座，帝有怒色。及盎辨上下之仪，陈
人彘之戒，帝既悦怿，夫人亦悟。今臣所陈，非有所偏，
诚欲以安太子而便鲁王也。”由是霸与谭有隙。时长
公主婿卫将军全琮子寄为霸宾客，寄素倾邪，谭所
不纳。先是谭弟承与张休俱北征寿春，全琮时为大
都督，与魏将王凌战于芍陂，军不利，魏兵乘胜陷没
五营将秦儿军，休、承奋击之，遂驻魏师。时琮群子绪、
端亦并为将，因敌既住，乃进击之。凌军用退。时论功
行赏，以为“驻敌之功大，退敌之功小。休、承并为杂号
将军，绪端偏裨而已。”寄父子益恨，共构会谭，谭坐徙
交州幽而发愤，著新言二十篇。其《知难篇》，盖以自悼
伤也。见流二年。年四十二，卒于交阯。

===屈晃　朱据===按《临海县志》，三国吴屈晃，字光公，仕吴为尚书仆射。
初，吴王太子登卒，王夫人有宠于权，因立其子和为
太子。已而王夫人与全公主有隙，权常寝疾，使和祠
祭于庙。和过妃叔父张休家，公主因言“太子不祠庙，
专就妃家计议。”又言“王夫人见上寝疾，有喜色。”权遂
大怒，而和宠渐损。时和弟鲁王霸觊觎，欲立其党，全
寄杨竺，交相谮毁，权沉吟不决。丞相陆逊、太傅吾粲
及顾谭等数陈“嫡庶之分，义不可夺。”权怒，下粲狱，诛
死，徙谭交州，遂幽和于别宫。于是晃与骠骑将军朱
据率诸将吏，泥头自缚，连日诣阙谏。权登白虎观见，
甚恶之，敕晃等毋事忿忿。已而赐据死。赤乌十三年，
权废和，立少子亮为太子，无难督陈正，五营督陈象
上书，称引晋献公杀申生，立夷齐，晋国扰乱。权大怒，
族诛正象。晃累疏固谏，不听，遂突入见权，涕泣曰：“太
子仁明，显闻四海，今三方鼎峙，实不宜摇动太子，以
生众心。愿少垂圣虑，老臣虽死犹生之年。”叩头流血，
辞气不挠。权怒，扯下殿，杖一百，斥还田里。后和子皓
即位，封晃子绪为东“阳亭侯”，官尚书仆射。